Þingræður haldnar á Alþingi Íslendinga

Háttvirtir alþingismenn. Þá er komið að lokum síðasta fundar Alþingis fyrir jólahlé. Ég vil við þetta tækifæri láta í ljós ánægju mína með að okkur hefur tekist að standa að mestu leyti við starfsáætlun Alþingis á þessu haustþingi. Áætlanir um þingstörfin eru mjög mikilvægar, alþingismenn eiga að geta reitt sig á að þær standist enda þurfa þeir að skipuleggja margvísleg önnur verkefni sín bæði á höfuðborgarsvæðinu og í kjördæmum. Ég er þakklát fyrir það samstarf sem ég hef átt við formenn þingflokka um skipulag þingstarfanna. Það samstarf ræður úrslitum um hvort okkur tekst að haga störfum hér eins og ráðgert er. Á þessu haustþingi höfum við unnið eftir nýjum þingsköpum. Um þau var góð samstaða í lok vorþings og eru þau mikið framfaraspor. Við framkvæmd þeirra hafa þó, eins og vænta mátti, komið í ljós agnúar. Mun nefnd sem falið var að vinna að frekari endurskoðun þingskapa fara yfir þau atriði. Sú nefnd mun þó fyrst og fremst vinna áfram að því að endurbæta þingsköp og vinnubrögð á Alþingi eins og heitið var við afgreiðslu málsins í vor. Snýr það ekki síst að nýjum samkomudegi Alþingis næsta haust, breytingum á meðferð fjárlagafrumvarps svo og fjárlagaramma að vori og fyrirkomulagi umræðna á Alþingi. Ég vil við lok haustþings færa þingmönnum, svo og starfsfólki Alþingis, kærar þakkir fyrir gott samstarf á haustþinginu, óska öllu gleðilegrar og friðsællar jólahátíðar og þakka samstarfið á því ári sem nú er brátt á enda. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu jóla- og nýársóskir.

Frú forseti. Ég vil fyrir hönd okkar alþingismanna flytja hæstv. forseta og varaforsetum þingsins kærar þakkir fyrir samstarfið á þessu haustþingi. Ég þakka einnig forseta fyrir samstarfið við okkur þingflokksformenn sem hefur verið ánægjulegt þótt stundum hafi blásið nokkuð á þeim fundum, en okkur hefur tekist á endanum að ná niðurstöðu sem við getum vonandi öll verið sátt við. Vinnubrögðin á Alþingi hafa mikið verið til umræðu, nú sem endranær, og víst er, og ég tek undir með hæstv. forseta, að hér má enn margt bæta. Við þurfum öll að leggja okkur fram við það og kannski hafa boðskapinn úr ævintýrinu góða um hana Mjallhvíti og dvergana sjö í huga, að það gengur betur þegar við vinnum saman. 
             Ég færi forseta og fjölskyldu hennar góðar kveðjur fyrir hönd okkar alþingismanna. Framúrskarandi starfsfólki Alþingis vil ég líka færa þakkir okkar þingmanna fyrir góð störf, lipurð og fúslega veitta aðstoð. Ég bið þingmenn að taka undir góðar kveðjur til hæstv. forseta Alþingis og fjölskyldu hennar og þakkir til starfsfólks Alþingis með því að rísa úr sætum. - 
            

Ég þakka hv. 2. þm. Suðurkjördæmis, Ragnheiði E. Árnadóttur, fyrir hlý orð og góðar óskir í minn garð og fjölskyldu minnar og hv. þingmönnum fyrir að taka undir þau orð með því að rísa úr sætum. Ég endurtek þakkir mínar og óskir til hv. þingmanna og alls starfsfólks Alþingis.

„Handhafar valds forseta Íslands gjöra kunnugt: Að vér, að tilskildu samþykki Alþingis, veitum forsætisráðherra umboð til þess að fresta fundum Alþingis, 140. löggjafarþings, frá 16. janúar 2011 eða síðar, ef nauðsyn krefur, til 16. janúar 2012. Gjört í Reykjavík, 14. desember 2011. Jóhanna Sigurðardóttir. Ingibjörg Benediktsdóttir. Ásta Ragnheiður Jóhannesdóttir. Jóhanna Sigurðardóttir. Bréf handhafa valds forseta Íslands um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég yfir því að fundum Alþingis, 140. löggjafarþings, er frestað. Leyfi ég mér að þakka hv. alþingismönnum og starfsmönnum þingsins fyrir krefjandi störf á árinu sem er að líða um leið og ég óska þeim, svo og landsmönnum öllum, gleðilegra jóla og farsældar á nýju ári.